b"\n_START_ARTICLE_\nBeat \xe2\x80\x99em up\n_START_PARAGRAPH_\nBeat \xe2\x80\x99em up on toimintapelien alalajityyppi, jossa p\xc3\xa4\xc3\xa4paino on p\xc3\xa4\xc3\xa4hahmon ja monen vastustajan v\xc3\xa4lisess\xc3\xa4 l\xc3\xa4hitaistelussa. P\xc3\xa4\xc3\xa4hahmo taistelee joko paljain k\xc3\xa4sin tai ly\xc3\xb6m\xc3\xa4aseilla ison vihollisjoukon l\xc3\xa4pi kent\xc3\xa4n loppuun, jossa on yleens\xc3\xa4 vastassa loppuvastus. Perinteisesti beat \xe2\x80\x99em up -pelit on kuvattu sivulta 2D-ymp\xc3\xa4rist\xc3\xb6ss\xc3\xa4, mutta peleiss\xc3\xa4 on my\xc3\xb6s hy\xc3\xb6dynnetty 3D-ymp\xc3\xa4rist\xc3\xb6j\xc3\xa4 ja -grafiikkaa. Yksi yleisimmist\xc3\xa4 peliymp\xc3\xa4rist\xc3\xb6ist\xc3\xa4 on kaupunki, jossa taistellaan katurikollisia vastaan._NEWLINE_Ensimm\xc3\xa4isen\xc3\xa4 sivuttaisvierityst\xc3\xa4 k\xc3\xa4ytt\xc3\xa4v\xc3\xa4n\xc3\xa4 beat \xe2\x80\x99em up -pelin\xc3\xa4 pidet\xc3\xa4\xc3\xa4n vuoden 1984 peli\xc3\xa4 Kung-Fu Master. Vuonna 1986 julkaistu Renegade (Japanissa nimell\xc3\xa4 Nekketsu k\xc5\x8dha Kunio-kun) esitteli ensimm\xc3\xa4isen\xc3\xa4 lajityyppins\xc3\xa4 edustajana peliteemoina kaupunkiymp\xc3\xa4rist\xc3\xb6t ja alamaailman. Lajityypin suosio oli korkeimmillaan vuoden 1987 Double Dragonin ja vuonna 1991 julkaistun Street Fighter II:n v\xc3\xa4lill\xc3\xa4. Street Fighter II:ssa tappelu oli kaksintaistelua, ja pelin menestys s\xc3\xb6i suosiota puhtailta beat \xe2\x80\x99em up -peleilt\xc3\xa4. T\xc3\xa4lt\xc3\xa4 aikakaudelta muita tunnettuja pelej\xc3\xa4 ovat muun muassa Streets of Rage II, Final Fight ja Golden Axe._NEWLINE_Joitakin beat 'em up -pelej\xc3\xa4 on kutsuttu hack & slash -peleiksi silloin kun hahmoilla on k\xc3\xa4yt\xc3\xb6ss\xc3\xa4\xc3\xa4n aseet. N\xc3\xa4ist\xc3\xa4 esimerkkin\xc3\xa4 Final Fight._NEWLINE_Lajityyppi ei ole sama yksi-vastaan-yht\xc3\xa4 tappelupelit vaikka lajityypeill\xc3\xa4 on yhteist\xc3\xa4 historiaa. Lajityypin peleiss\xc3\xa4 pelaajalla on yksinkertaiset ohjaukset ja pelimekaniikka ei sis\xc3\xa4ll\xc3\xa4 monimutkaisempia asioita kuin vastaantulijoiden ly\xc3\xb6minen. Pelityypin haaste ja uudelleenpelattavuus syntyy korkeimman pistetuloksen (high score) tavoittelusta ja l\xc3\xa4p\xc3\xa4isyst\xc3\xa4 yhdell\xc3\xa4 krediitill\xc3\xa4."